《酒边忆去年苦病》
宋代·董嗣杲

发誓游四方，言归多自责。
秋高风浪险，怀家万山隔。
江北与江西，梦寐困行役。
去年病褵褷，客死亦何惜。
心空病自退，药裹谩山积。
今日秋又深，谁念饥冻逼。
只幸健于酒，酒尽从堕帻。
醒来听谈空，鸟啼晚峰碧。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。